Մոսկվայում ձերբակալվել է հայազգի հայտնի գործարար Օլեգ Մկրտչյանը: Նրան մեղադրում են պետական բանկերի տրամադրած միջոցները յուրացնելու մեջ: Խոսքը, մասնավորապես, Վնեշէկոնոմբանկի վարկային միջոցների մասին է, որոնք օգտագործվել են Դոնբասի արդյունաբերական միության զարգացման եւ Ռուսաստանում Մկրտչյանին պատկանող այլ ձեռնարկությունների համար: Գործարարը երկու ամսով կալանավորվել է: 2016 թվականին ուկրաինական Forbes-ն Օլեգ Մկրտչյանին ներառել էր Ուկրաինայի ամենահարուստ գործարարների ցանկում. նա 127 մլն դոլար ունեցվածքով զբաղեցրել էր վարկանիշի 33-րդ տեղը: Նշենք, որ Մկրտչյանը կապ ուներ Հայաստանի, Ուկրաինայի եւ Ռուսաստանի ֆուտբոլային ակումբների հետ: Հայաստանում նրան էր պատկանում «Բանանց»-ը, իսկ Ռուսաստանում օգնում էր «Կուբան» ակումբին: Երբ Դոնեցկի «Շախտյորը» Դորտմունդի «Բորուսիային» էր վաճառում Հենրիխ Մխիթարյանին, ֆուտբոլիստի հանդեպ իրավունքների 50 տոկոսը պատկանում էր Օլեգ Մկրտչյանին: Այդ անցումը գերմանական ակումբի պատմության ամենաթանկ տրանսֆերներից էր, որից Օլեգ Մկրտչյանը 27.5 մլն եվրո է ստացել: